Kjørte fra Oslo til Melhus med helknust rute
Sjåføren hadde heldigvis fått time for å fikse ruten. Men den er først om tre dager... i Oslo. – Politiet fikk melding av en annen bilist da bilen passerte Lundamo sør for Trondheim. Den hadde vært over i motgående kjørefelt tre ganger står det i loggen. Det forteller distriktsleder for UP Midt-Norge Anders Sjøtrø til VG.  Meldingen kom til politiet 00.30 natt til lørdag. Sjøtrø sier at varebilen med den knuste ruten hadde hatt stort sprik i farten da den lå i 100-sonen inn mot Trondheim.  – Den hadde vært nede i 40-50 kilometer i timen og også helt oppe i 100. Bilen ble stoppet av en UP-patrulje på Melhus rett sør for Trondheim.  – Det er jo ikke mer enn en mil eller to fra Trondheim. Melhus ligger rett ved Trondheim. I praksis har han  kjørt 50 mil, sier Sjøtrø.  Men ikke nok med det:  – Han sa han bare skulle levere varene og kjøre tilbake - med samme bil. Han hadde ordnet seg time til å fikse ruta i Oslo på tirsdag, sier Sjøtrø. Adressa omtalte saken først.  Føreren er anmeldt og førerkort er tatt i beslag, understreker Sjøtrø. Kjøretøyet er avskiltet og kjennemerkene er også tatt i beslag. – Bilen var fullastet av dagligvarer. Med de vær- og kjøreforholdene som er nå er det helt utrolig at man gjør noe sånt.  Sjøtrø sier at bilen med dagligvarene veier over over tre tonn.  – Det er hårreisende. Vi har ingen å miste i trafikken, sier Sjøtrø Og fortsetter: – Det å legge ut på vinterstid med en bil i sånn tilstand… Det hadde vært ille nok å fortsette turen om det skjedde nettopp. Men når du legger ut på hele kjøreturen med en sånn rute,  da  viser du  en fullstendig mangel på forståelse av hvilken risiko dette utgjør. Sjåføren fortalte nemlig at ruten ble knust helt tilbake i Oslo av et isras. Sjøtrø sier at føreren hevdet han bare var sjåfør og hadde tatt over bilen på et oppdrag for et transportfirma. – Jeg må innrømme at jeg har større forventninger til profesjonelle aktører, konstaterer Sjøtrø.
En sjåfør kjørte fra Oslo til Melhus i Trøndelag med knust rute Fører er anmeldt og førerkort beslaglagt Distriktsleder Anders Sjøtrø kritiserer sjåførens manglende forståelse av risiko og forventet mer av profesjonelle aktører